سید مقبول حسین

شاعر و ادیب ، بانی چیئرمین حرف اکادمی

پیدائش
کرنل (ر) سید مقبول حسین 1 جون 1942ء کو موجودہ انڈیا کے صوبہ اتراکھنڈ کے خوبصورت اور سیاحتی شہر نینی تال میں پیدا ہوۓ-

ہجرت
قیامِ پاکستان کے بعد 1947 میں ان کا خاندان پاکستان آ گیا اور انہوں نے راولپنڈی میں رہائش اختیار کی- مقبول حسین کے والد کا نام سید سعادت حسین تھا جو شروع میں برٹش آرمی میں صوبیدار تھے اور پاکستان آنے کے بعد کچھ عرصہ جی ایچ کیو میں رہے- پھر انہوں نے ایم اے کیا اور گورنمنٹ کالج میں لیکچرر تعینات ہوۓ اور اسی عہدے سے ریٹائر ہوۓ-

تعلیم
مقبول حسین کا بچپن راولپنڈی میں گزرا- انہوں نے ابتدائی تعلیم مسلم ہائی اسکول اور سی بی ہائی اسکول سے حاصل کی اور مشن ہائی اسکول سے میٹرک کیا- گورڈن کالج راولپنڈی سے ایف ایس سی کی، بعد ازاں ایم ایس سی کی

عملی زندگی
انہوں نے 1959ء میں فوج میں کمیشن حاصل کیا- وہ فوج کی ملازمت کے دوران پاکستان کے مختلف شہروں میں تعینات رہے- 1971ء کی پاک بھارت جنگ کے دوران وہ مشرقی محاظ پر جنگی قیدی رہے-

مقبول حسین فوج سے کرنل کے عہدے پر ریٹائر ہوۓ اور پھر ایک سیکیورٹی ایجنسی قائم کی- انہوں نے حرف اکادمی کے نام سے 1998ء میں ایک ادبی تنظیم بھی قائم کی جو اردو ادب کی ترویج کے لئے کوشاں ہے-

شاعری
مقبول حسین کو کالج کے زمانے سے ہی شاعری سے دلچسپی رہی مگر 1979ء سے انہوں نے باقاعدہ شاعری شروع کی اور گورنمنٹ کالج کے پروفیسر عبدالواسع سے اصلاح لی-اُردو ادب کے معروف شاعر اور ادیب کرنل (ر) سید مقبول حسین نے اردو ادب کی تمام اصناف کو اپنا گرویدہ بنا رکھا ہے۔ اب ان کی شعری کلیات ”سخن تمام“ منظرعام ہو رہی ہے۔ کرنل سید مقبول حسین کی غزلوں اور نظموں کا پہلا شعری مجموعہ ”تپش“ 1998ء میں منظرعام ہوا تھا۔ اس کے بعد ”دل خاموش سوالی سائیں“،”گرفتارِ شب“، ”عشقِ محمد صلی اللہ علیہ وسلم“، ”تغافل“، ”دھمال“، ”رُت بدلنے لگی“،”مٹی میں دُکھ“، ”طوافِ ہجر“ اور ”خوشبو ہمسفر نہ ہوئی“ شائع ہوئیں۔ان تمام شعری مجموعوں کا ایک مجموعہ ”سخنِ تمام“ کے عنوان سے شعری کلیات کی صورت میں اپنے ادارے حرف اکادمی سے شائع کیا۔
کرنل سید مقبول حسین کی 15 شعری اور نثری کتب منظر عام ہو چکی ہیں۔

تصانیف
تپش (نثری نظمیں) 1995
دل خاموش سوالی سائیں (نظمیں) 1998
زندہ رہے گا پاکستان (1971 کے تناظر میں نثری مجموعہ)
کیمپ 45 (جنگی آپ بیتی) 2000
تغافل (غزلیں) 2001
گرفتہ شب (غزلیں) 2002
عشقِ نبی ﷺ (نعتیہ مجموعہ) 2010
رُت بدلنے لگی (غزلیں) 2017
مٹی میں دکھ (نظمیں) 2017
کہکشاں (ادبی خاکے) 2012

اعزازات
نمل یونیورسٹی اسلام آباد کی طالبہ ارم شہزادی نے 2010ء میں سید مقبول حسین کی شعری تخلیقات پر ایم اے کا مقالہ جبکہ رابعہ مقدس نے 2012ء میں ان کی نثری تخلیقات پر ایم اے کا مقالہ تحریر کیا- 2017ء میں وفاقی اردو یونیورسٹی اسلام آباد کی طالبہ نورین بیگم نے مقبول حسین کی ادبی خدمات پر مقالہ لکھا،

مقبول حسین کو ان کی ادبی خدمات کے صلے میں حکومتِ پاکستان نے تمغہِ قائدِ اعظم، ستارہِ امتیاز اور امتیازی سند سے نوازا جبکہ آزاد جموں و کشمیر کی حکومت نے ان کو صدارتی ایوارڈ سے نوازا-

وفات
2 جون 2022ء کو دل کا دورہ پڑنے سے راولپنڈی میں وفات پا گئے،

حوالہ جات